stanford-oval/wikipedia huggingface dataset:
רצח דידי בלנשרד
רקע > המעבר למיזורי והפרסום הרחב

השתיים עברו להתגורר בדירה שכורה בעיר אורורה שבמיזורי (אנ'), שם עמותת "Habitat for Humanity (אנ')" בנתה עבורן בית עם רמפה לכיסאות גלגלים וג'קוזי. הסיפור של קלודין, שנאלצה לנדוד עם בתה החולה (לכאורה) ג'יפסי בעקבות אסון הוריקן קתרינה, משך את תשומת ליבם של גופי התקשורת וחלק מתושבי העיר התגייסו לעזרת השתיים לעיתים קרובות. בתקופה זו, קלודין החלה להיוודע בשם קלודינה בלנשרד ובעיקר בכינוי דידי.
התמיכה בשתיים הגיעה לממדים עצומים וזכתה לסיקור תקשורתי נרחב. בין השאר, הן הוזמנו להתארח בבית עמותת "קרן הצדקה של רונלד מקדונלד (אנ')" בזמן שג'יפסי ואמה עברו בין בתי חולים כחלק מהטיפול בה. במיזורי, השתיים קיבלו זוג כרטיסי טיסה בחינם על מנת שיוכלו להיפגש עם רופאי ילדים בבית החולים לילדים "מרסי" (אנ') בקנזס סיטי, חופשות בחינם בדיסניוורלד ופגישות מאחורי הקלעים בהופעותיה של הזמרת מירנדה למברט, שמומנו בסיוע עמותת "משאלת לב" הבינלאומית.
אנשים שפגשו את ג'יפסי הוקסמו ממנה. גובהה היה 1.50 מטר ובהופעתה החיצונית היא הייתה קירחת כשראשה היה מכוסה לרוב בפאה נכרית או כובע (כיוון שדידי נהגה לגלח אותו בקביעות כדי לדמות לה מראה של חולת סרטן, תוך תירוץ שהטיפולים שהיא עוברת יגרמו לבסוף לנשירת שיער בכל מקרה), היא הרכיבה משקפיים ורבות משיניה היו חסרות. בשילוב קולה הילדותי, התחזקה התחושה שהיא אכן סובלת מאותן מחלות רקע שדידי תיארה. בזמן יציאתן מהבית, דידי לרוב לקחה איתן מכל חמצן וצינורית הזנה, שג'יפסי הייתה ניזונה דרכה במזון נוזלי תוצרת "מעבדות אבוט".
רוד בלנשרד המשיך לשלם לדידי דמי מזונות עבור ג'יפסי בסך 1,200$ לחודש ובנוסף שלח לג'יפסי מתנות ודיבר איתה לעיתים קרובות בטלפון. באחת השיחות, שהתקיימו כאשר ג'יפסי הייתה בת 18, דידי ביקשה מרוד לא לספר לג'יפסי את גילה האמיתי מכיוון שהיא חשבה שהיא בת 14.
רוד ואשתו החדשה רצו להגיע מספר פעמים לבקר את ג'יפסי, אך דידי לעיתים קרובות מנעה זאת מהם בעזרת תירוצים שונים, כולל תיאורו בפני שכניה כאב מתעלל, מכור לסמים ואלכוהוליסט שמעולם לא הסכים להכיר בבתו ולא סייע לה כלכלית.
על אף שבאמצעי התקשורת הצטיירה כדמות של אם חמה ואוהבת המתמסרת לגידול בתה למען הבטחת אושרה ושיפור תנאי חייה, דידי לרוב נהגה באלימות פיזית כלפי ג'יפסי, הן כאשר היו לבד והן בחברת אחרים (באופן שמנע מאלו לחשוד), זאת על מנת לשלוט בה ולהכניע אותה בכל פעם שניסתה לרמוז שהיא לא חולה. דידי תמיד הייתה נוהגת לאחוז את ידה, וכשג'יפסי הייתה מנסה להפגין יכולת דיבור במשלב גבוה יותר, היא הייתה לוחצת את ידה בעדינות. כשהן היו לבד, היא הייתה מכה את ג'יפסי באגרופים או באמצעות מתלה מעילים. כמו כן, דידי הייתה מזריקה בוטוקס לבלוטות הרוק של ג'יפסי במטרה לגרום לה לרייר ולשתק חלק מגופה לפני ביקורי רופאים. אלו "התנגשו" עם התרופות האנטי אפליפטיות שג'יפסי קיבלה, וכתוצאה מכך רוב שיניה נשרו וחלקן הוחלפו בפלטה. בנוסף, באוזניה של ג'יפסי הושתלו צינורות במטרה לטפל בדלקות אוזניים מהן היא סבלה באופן תדיר.
בדיעבד, התנהגותה האלימה והשתלטנית של דידי כלפי ג'יפסי, יחד עם מאמציה הרבים לייצר מצג שווא שבתה היא ילדה נכה וחולה על ידי שימוש בתרופות ואמצעי עזר שכלל לא היו נחוצים לה בפועל ושליחתה בתדירות גבוהה לניתוחים ופרוצדורות רפואיות שונות, הובילו לגרימת נזקים אמיתיים מוכחים למצבה הפיזי והבריאותי של ג'יפסי, אך גם הם עוותו על ידי דידי והוצגו בפני הסביבה והתקשורת באופן שאינו מעוגן במציאות. עם זאת, סתירות אלו הן שבסופו של דבר עוררו את החשד שדידי סבלה תסמונת מינכהאוזן באמצעות שליח ותמיהה לגבי יכולותיה הפיזיות והנוירולוגיות של ג'יפסי.
רקע > תחילת החשדות

נוירולוג ילדים בשם ברננדו פלסטרסטיין, שנפגש עם ג'יפסי ואמה בספרינגפילד, החל לחשוד שהתסמינים שהציגה ג'יפסי תמוהים. הוא הזמין לה בדיקת MRI ובדיקות דם והתוצאות חזרו שליליות. בביקורת הבאה, הרופא הצהיר מול דידי שהוא "לא מבין למה הילדה לא מסוגלת ללכת" לאחר שראה אותה בוודאות עומדת במרפאה. הוא הבחין שדידי אינה מסוגלת לתאר בפניו בצורה חלקה את ההיסטוריה הרפואית של ג'יפסי. לאחר שיצר קשר עם רופאים בניו אורלינס, למד פלסטרסטיין שביופסיית השרירים שג'יפסי עברה חזרה שלילית, והסיק שטענותיה של דידי שגויות ושהתיק הרפואי של הילדה לא באמת נהרס בשיטפונות כפי שנהגה לטעון. הוא הסיק שמדובר בתסמונת מינכהאוזן באמצעות שליח ושדידי מתעללת בבתה. לאחר מכן, דידי הפסיקה לקחת את ג'יפסי לביקורים אצל פלסטרסטיין.
פלסטרסטיין לא הגיש דיווח לשירות למען הילד, לאחר שרופאים איתם התייעץ הסיקו שמכיוון שסביב הילדה ואמה היה באז תקשורתי ארצי רחב, איש לא יאמין לטענותיו. בשנת 2009, מטלפן אנונימי דיווח למשטרה על דידי וסיפר שהיא נהגה להשתמש בשמות ותאריכי לידה שונים עבורה ועבור בתה, והציע שמצבה הבריאותי של ג'יפסי יותר טוב ממה שאמה תיארה. השוטרים ביצעו ביקור בית אצל דידי כחלק מנוהל ברווחה וכאשר שאלו אותה לגבי כך, טענה דידי שצעד זה נועד כדי להסתתר מאביה האלים של ג'יפסי. השוטרים לא יצרו קשר עם רוד כדי לאמת את הדברים וסגרו את התלונה.
רקע > ג'יפסי מנסה להשתחרר

דידי החזיקה בעותק מזויף של תעודת הלידה של ג'יפסי שבו הוצגה כילידת 1995, מה שאפשר לדידי להציג את בתה כנערה מתבגרת לכאורה. בראיונות לאחר הרצח, ג'יפסי התוודתה שבמשך 15 שנה היא לא ידעה מה גילה האמיתי בשל מעשי האם. דידי נהגה לספר שתעודת הלידה המקורית נהרסה בשיטפונות לאחר הוריקן קתרינה, דבר שהתברר בהמשך כשקר. בפועל, דידי שמרה באמתחתה עותק של תעודת הלידה המקורית של ג'יפסי. ג'יפסי סיפרה שהיא מצאה אותה במהלך ביקור במרפאה והפכה למבולבלת, אך דידי הרגיעה אותה ואמרה שתאריך הלידה הרשום בתעודה הוא שגוי.
מאז שנת 2001, ג'יפסי הייתה מגיעה לכנסי מדע בדיוני בעודה מחופשת ומשתלבת ברקע, למרות כיסא הגלגלים שלה. באחד הכנסים, שהתקיימו בשנת 2011, ג'יפסי ניסתה לברוח מאמה, אך האחרונה מצאה אותה בחדר בבית מלון ביחד עם גבר אותו היא הכירה ברשת האינטרנט. דידי הציגה בפני הגבר את תעודת הלידה המזויפת (המציגה את ג'יפסי כקטינה) והצהירה שתתלונן עליו במשטרה. ג'יפסי סיפרה בראיונות שלאחר התקרית, אמה שברה את המחשב והטלפון שלה בעזרת פטיש ואיימה לשבור את אצבעותיה במידה ותנסה לברוח שוב. בנוסף, דידי קשרה את ג'יפסי ברצועה ואזיקים למיטתה למשך שבועיים. דידי סיפרה לג'יפסי שהיא הצהירה במשטרה שהיא לא כשירה נפשית, ובכך גרמה לה להאמין שאם היא תלך למשטרה, הם לא יאמינו לה.
בסביבות שנת 2012, כאשר אמה הלכה לישון (למעשה ללא ידיעתה של דידי), ג'יפסי התחברה לרשת האינטרנט ויצרה קשר עם גבר בגילה בשם ניקולאס גודג'ון, המתגורר ביישוב ביג באנד שבויסקונסין (אנ') (היא טענה שהם הכירו במסגרת קבוצת "פנויים פנויות" נוצרית). גודג'ון היה בעל תיק פלילי שכלל התערטלות בציבור והיסטוריה של מחלות נפשיות. גודג'ון אובחן כאוטיסט ולפי החשד, התמודד בנוסף עם הפרעת אישיות גבולית.
בשנת 2014, ג'יפסי התוודתה בפני שכנתה, אליה וודמאנס בת ה-23 (שבתורה, לא ידעה שג'יפסי היא בת גילה ונהגה לכנותה "אחותי הגדולה") שהיא וגודג'ון מתכננים לברוח ביחד כדי להתחתן (אנ') ואפילו חשבו על שמות לילדיהם העתידיים. ג'יפסי, שהחזיקה בחמישה פרופילים ברשת החברתית פייסבוק, וגודג'ון נהגו לפלרטט אחד עם השנייה ברשת האינטרנט וג'יפסי טענה לאחר מכן שבמהלך שיחותיהם, גודג'ון הראה משיכה לתחום ה-BDSM. וודמאנס ניסתה להניא את ג'יפסי מהקשר עמו מכיוון שחשבה שהיא עדיין צעירה ושיערה שהיא מנוצלת על ידי סוטה ברשת האינטרנט (אנ'), כך שמדובר "בחלומות בהקיץ שלא באמת ייצאו לפועל". אף על פי שדידי שברה את המחשב והטלפון של ג'יפסי, זו הצליחה לשמור על קשר עם גודג'ון, ששמר העתקים של הפוסטים שהיא פרסמה עד שנת 2014.
שנה לאחר מכן, ג'יפסי שילמה על כרטיס נסיעה עבור גודג'ון במטרה שייפגש עם אמה בספרינגפילד. תוכניתה הייתה שגודג'ון "ייתקל בהן במקרה" בזמן שג'יפסי ואמה צופות ביחד בסרט בקולנוע, מתוך תקווה שהמפגש בין השניים ייראה "טבעי" עבור האם והיא לא תתנגד לקשר. כאשר השניים נפגשו בפעם הראשונה, ג'יפסי הובילה את גודג'ון לשירותים והשניים קיימו יחסי מין בפעם הראשונה. לאחר מכן, השניים המשיכו להתכתב והחלו לתכנן את הרצח.
הרצח

גודג'ון חזר לספרינגפילד ב-14 ביוני 2015, בזמן שדידי וג'יפסי היו בביקורת אצל הרופא. כאשר השתיים חזרו הביתה, דידי הלכה לישון וגודג'ון הגיע לביתן. ג'יפסי נתנה לגודג'ון סרט דביק, כפפות וסכין שבעזרתם יהיה אמור לרצוח את דידי.
ג'יפסי התחבאה בשירותים וכיסתה את אוזניה במטרה לא לשמוע את צרחותיה של אמה. גודג'ון דקר את דידי 17 פעמים בגבה בזמן שהיא ישנה. לאחר הרצח, גודג'ון וג'יפסי קיימו יחסי מין בחדרה של ג'יפסי, וגנבו 4,000$ אותם דידי שמרה בבית (רוב הכסף הגיע מהמזונות שרוד שילם ומקצבאות משירותי הרווחה). השניים ברחו למוטל מחוץ לספרינגברי, שם הם נשארו מספר ימים ותכננו את הצעד הבא שלהם. במהלך מנוסתם, הם נתפסו בעדשות מצלמות אבטחה שונות מספר פעמים ברחבי חנויות שונות. ג'יפסי סיפרה שבאותו הרגע היא האמינה שהם הצליחו להתחמק מדין על פשעם.
השניים שלחו בדואר את הסכין שג'יפסי נתנה לגודג'ון בחזרה לביתו בוויסקונסין במטרה שלא ייתפסו ביחד איתה, ומשם הם עלו על אוטובוס לכיוון ויסקונסין. עדי ראייה שחזו בזוג הצהירו שבאותו הזמן ג'יפסי חבשה פאה בלונדינית לראשה (ככל הנראה כחלק מתחפושת) והצליחה ללכת ללא כל סיוע.
חקירה ומעצר

לאחר שחברי משפחת בלנשרד חזו בפוסט מדאיג באתר פייסבוק, שהתפרסם ביום הרצח בפרופיל של דידי ובו נכתב "הכלבה מתה!", הם החלו לחשוד שמשהו לא בסדר כיוון שהם מעולם לא ראו, שמעו או זכרו את דידי מתבטאת בצורה כזו. לאחר שניסו להתקשר אל דידי, ללא הועיל, חלק מהחברים והשכנים הלכו אל הבית. אף על פי שחברי הקהילה בה השתיים חיו ידעו שהשתיים נעדרות מביתן באופן תדיר בגלל טיפוליה של ג'יפסי, הם ראו את הרכב של דידי בחניית הבית. השכנים לא הצליחו לראות מבעד לחלונות אל תוך הבית ואף אחד לא ענה כאשר הם צלצלו בפעמון הדלת. לאחר מכן, התקשרו השכנים אל מוקד החירום. כאשר המשטרה הגיעה, הם נאלצו לחכות עד שיתקבל צו חיפוש שיאשר להם להיכנס, אך הם כן אישרו לאחד השכנים להיכנס על ידי טיפוס דרך אחד החלונות. אותו שכן גילה שהבית היה מבולגן ושכיסאות הגלגלים של ג'יפסי במקומם.
עם קבלת צו החיפוש, פרצו השוטרים לבית וגילו את גופתה של דידי. חברים ושכנים פתחו חשבון באתר GoFundMe (אנ') במטרה לגייס כסף להלוותיה. הם שיערו שגם ג'יפסי מתה (או שלחלופין נחטפה) מכיוון שלא הייתה עם הציוד הרפואי שלה ולכן העריכו כי הייתה חסרת אונים לבדה.
וודמאנס, שהייתה אחת מהשכנים שהתקהלו מחוץ לבית, סיפרה למשטרה שהיא מודעת לקשר האינטרנטי בין ג'יפסי לבן זוגה. היא הראתה לשוטרים צילומי מסך של פוסטים שג'יפסי כתבה והשוטרים עלו של שמו של גודג'ון. בעזרת מידע זה, השוטרים הצליחו לעלות על כתובת ה-IP ממנה הפוסטים נוצרו והסיקו שהפוסטים נכתבו מוויסקונסין. יום למחרת, המשטרה פשטה על בית משפחת גודג'ון, שם נתפסו הוא וג'יפסי והואשמו ברצח.
ג'יפסי וגודג'ון הוסגרו לספרינגברי והערבות עבור שחרורם עמדה על מיליון דולר. לאחר חקירה ממושכת, פרסמו השוטרים את האמת לגבי מצבה הבריאותי של ג'יפסי והתברר כי סיפור מחלתה היה למעשה הונאה מצד אמה, שהפצירה בג'יפסי להעמיד פנים על ידי התעללות ושליטה ממושכת בה, כאשר דפוס ההתנהגות של דידי הולם את זה של אנשים הסובלים מתסמונת מינכהאוזן באמצעות שליח. השריף המליץ לתושבי ספרינגברי לא לתרום כסף למשפחה עד אשר תחקר ההונאה לעומק.
משפט

לאחר שג'יפסי חשפה את ההתעללות הממושכת של אמה, החלו להישמע באמצעי התקשורת רחמים ומסרים של סימפתיה כלפיה. אף על פי שהעונש על רצח מדרגה ראשונה במיזורי הוא עונש מוות או מאסר עולם ללא חנינה, השופט דן פטרסון הצהיר שהוא לא מתכוון לפסוק עונשים אלו עבור ג'יפסי וגודג'ון בטענה שהתיק "יוצא דופן" במהותו. לאחר שעורך דינה של ג'יפסי השיג את התיק הרפואי שלה מלואיזיאנה, הוא הצליח להוריד את האישום לרצח מדרגה שנייה בעזרת הסדר טיעון. ג'יפסי סבלה מתת תזונה חמורה ובמהלך שהותה במעצר, משקלה עלה ב-6 קילו. לאחר שג'יפסי חתמה על הסדר טיעון, היא נשלחה לעשר שנות מאסר.
גודג'ון עמד בפני אישומים חמורים יותר מכיוון שהוא זה שביצע את הרצח בפועל. הסדר הטיעון של ג'יפסי לא דרש ממנה להעיד נגדו. בינואר 2017, נדחה משפטו של גודג'ון מכיוון שהתביעה רצתה חוות דעת פסיכיאטרית נוספת. עורך דינו של גודג'ון הצהיר שמנת המשכל של גודג'ון היא 82, ציין את עובדת היותו אוטיסט, וטען שלא היה אחראי למעשיו בעת הרצח. גודג'ון סירב להישפט על ידי חבר מושבעים (אנ'), אך שינה את דעתו ביוני באותה השנה.
בדצמבר 2017, קבע השופט את מועד משפטו של גודג'ון לנובמבר 2018. בנאומי הפתיחה במשפט, פרקליטי התביעה טענו שכשנה לפני הרצח גודג'ון התלבט המון לגבי הוצאתו לפועל. ההגנה טענה שג'יפסי תכננה את הפשע ושגודג'ון, שהיה מאוהב בה ואובחן כאוטיסט, עשה כל מה שהיא דרשה ממנו. ביום שלמחרת, התביעה הציגה למושבים מסרונים בעלי אופי מיני שהזוג שלח אחד לשני שבוע לפני הרצח ובהם גם דיברו על הסכין איתה גודג'ון יירצח את דידי. בחלק מהמסרונים, גודג'ון ביקש מג'יפסי לתאר לו את חדר השינה של אמה ואת הרגלי השינה שלה, ואלו גובו באמצעות ראיון בווידאו בו הוא מתוודה על הרצח.
ג'יפסי העידה ביום השלישי למשפט וסיפרה שאף על פי שהיא הציעה את הרעיון לרצח, היא שקלה גם להיכנס להריון מגודג'ון בתקווה שכך אמה תסכים לקבל אותו ותפסיק להתעלל בה. ביחד עם הסכין שג'יפסי נתנה לגודג'ון, היא גנבה בגדי תינוקות מוולמארט במהלך קניות שעשתה עם אמה. למרות זאת, היא לא שמעה מגודג'ון מה הוא חושב לגבי הרעיון להרות אותה.
לאחר ארבעה ימים, היה על המושבעים במשפט לפסוק האם גודג'ון אשם בהריגה, רצח מדרגה שנייה, רצח מדרגה ראשונה או זכאי. לאחר שעתיים של דיון, המושבעים קבעו שהוא אשם ברצח מדרגה ראשונה. בפברואר 2019, גודג'ון נשלח למאסר עולם מאחר שהתביעה רצתה להימנע מעונש מוות.
בזמן שהיא מרצה את עונשה בכלא, ג'יפסי קיבלה טיפולים משקמים ובשנת 2022 התחתנה עם אדם בשם ראיין סקוט הנדרסון. הזוג הצהיר שלאחר שחרורה של ג'יפסי, הם הולכים לקיים מסיבת חתונה נוספת בנוכחות חברים ומשפחה.
ב-28 בדצמבר 2023, ג'יפסי רוז שוחררה בשחרור מוקדם מהכלא. ג'יפסי רוז הוציאה ספר בשם "משוחררת" וכן הייתה שותפה בהפקת סדרה תיעודית על סיפורה. רוז מתפעלת חשבונות טיקטוק ואינסטגרם.
בתרבות הפופולרית

הסדרה העלילתית "הפשע" וכן הסרט הדוקומנטרי "אמא נרצחה לי (אנ')" נעשו אודות סיפורן של דידי וג'יפסי רוז בלנשרד.
פרק 40 בפודקאסט "בואי נדבר רצח" מאת שלי שמורק וקרן סיאורדיה עוסק בפרשה.
עונה 19 פרק 10 בסדרה "חוק וסדר: מדור מיוחד" מבוסס על הפרשה.
הערות שוליים

↑  דידי לא אובחנה באופן רשמי במהלך חייה כמתמודדת עם התסמונת, כך שלא ניתן לאשש או להפריך באופן מוחלט את הסברה.
↑  Wisconsin man convicted in stabbing a mother who forced her daughter to feign illnesses, FOX 4 Kansas City WDAF-TV | News, Weather, Sports, ‏2018-11-17
1 2 3 4 5 6 7  The 10 Most Disturbing Reveals From HBO's True-Crime Doc "Mommy Dead and Dearest", Cosmopolitan, ‏2017-05-16
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25  Michelle Dean, Dee Dee Wanted Her Daughter To Be Sick, Gypsy Wanted Her Mom Murdered, BuzzFeed News, ‏2016-08-19 (באנגלית)
1 2  Gypsy Rose Blanchard Claims Mom Convinced Everyone She Was Ill and Disabled Since Childhood, Yahoo News, ‏2017-11-28
1 2 3 4  Laura Barcella, 'Mommy Dead and Dearest' Doc on Gypsy Blanchard: What We Learned, Rolling Stone, ‏2017-05-15
1 2 3  Everything you need to know about Dee Dee and Gypsy Rose Blanchard, Springfield News-Leader
1 2  The One 'Mommy Dead & Dearest' Detail That Makes The Story So Much Creepier Than You Realized, Bustle, ‏2017-05-25
1 2 3 4 5 6  A. B. C. News, How a young woman forced to used a wheel chair, treated for several illnesses ended up in prison for her mother's murder, ABC News
↑  פלסטרסטיין הכחיש שזה היה הוא
↑  Victim or Villain? The Horrifying Truth Behind the Story of Gypsy Rose Blanchard's Escape From Her Mother, E! Online, ‏2019-03-25
↑  Everything You Need to Know About Hulu's Emmy-Nominated 'The Act' and Gypsy Rose Blanchard, Esquire, ‏2019-03-20
↑  Local girl to serve as queen for a day | DailyComet.com, web.archive.org, ‏2016-08-24
↑  https://www.facebook.com/peoplemag, Gypsy Rose Blanchard: Inside Romance with Mom's Alleged Killer, Peoplemag
↑  That knife Blancharde suspect said he mailed to Wisconsin? Search turns up envelope. And $4,400, Springfield News-Leader
↑  'She can walk': Murder suspect Gypsy Rose Blanchard investigated for fraud, Springfield News-Leader
↑  Trial delayed in Chackbay native's slaying, The Courier
↑  Gypsy Blanchard's boyfriend picks judge over jury trial, Springfield News-Leader
↑  Gypsy Blanchard's boyfriend changes mind, now wants jury trial, Springfield News-Leader
↑  Judge sets trial date for next year in Nicholas Godejohn case, Springfield News-Leader
↑  As Nicholas Godejohn trial begins, attorneys agree on the act but not the crime, Springfield News-Leader
↑  Gypsy and Godejohn's intimate text messages shown to jury, Springfield News-Leader
↑  How Gypsy Blanchard's testimony helped — and hurt — Nicholas Godejohn, Springfield News-Leader
↑  Gypsy Rose Blanchard marries Louisiana man during prison sentence, Springfield News-Leader
1 2 3  עומר דניאל, מאסירה לכוכבת רשת: חייה החדשים של ג'יפסי רוז בלנשרד, במדור "פנאי פלוס" באתר ynet‏, 31 בדצמבר 2023
↑  אחרי 7 שנים: ג'יפסי רוז בלנשרד שוחררה מהכלא, באתר ‏מאקו‏, 29 בדצמבר 2023
שניים (תוכנית טלוויזיה)

| --- | --- |

"שניים"
 סוגה:  בידור, ריאיון
 יוצרים:  גיא פינס
 ארץ מקור:  ישראל
 שפות:  עברית 
 מספר עונות:  2
 מספר פרקים:  42
 הפקה
 בעלי תפקידים נוספים:  דורית בר-אור (שחקנית אורחת), אורי גבריאל (שחקן אורח), סווטלנה דמידוב (שחקנית אורחת)
 אורך פרק:  30 דקות
 שידור
 רשת שידור:  HOT בידור ישראלי
 תקופת שידור מקורית:  2005–2007
 
"שניים" היא תוכנית ראיונות ישראלית אשר משודרת בערוץ HOT בידור ישראלי של חברת הטלוויזיה בכבלים HOT, ובמסגרת שידורי קשת בערוץ 2.
במהלך התוכנית נוצר מפגש בין שני ידוענים מעולם הבידור והתרבות הישראלי, במסגרת ריאיון אחד-על-אחד משותף, אשר מתחלק לפינות שונות: "הפעם הראשונה והאחרונה" הסוקרת רגעים מיוחדים בחייהם; "תמונה אחת שווה" המפגישה את המרואיינים עם צילומים שונים הקשורים לחייהם; "עץ או פלי" המעניקה אפשרות לבחור אופציה המדגישה נקודה באופי הידוען; ו"דרכים מצטלבות" הסוקרת נקודות משמעותיות בקרירות של המראיין ושל המרואיין. במהלך השיחה שואלים המראיינים את מרואייניהם שאלות על חייהם האישיים, על אירועים משמעותיים בחייהם, על נקודות מרכזיות בקריירות שלהם ועל השקפת עולמם הכללית.
בעקבות הצלחת התוכנית, הוחלט ביולי 2006 לשדר עונה שנייה לתוכנית ב־HOT בידור ישראלי. העונה השנייה, שעלתה ב-8 באוגוסט, כללה, כמו העונה הראשונה, 20 פרקים.
ראו גם

מפגשיר
הערות שוליים

↑  מור שני‏, עונה נוספת ל"שניים", באתר וואלה, 4 ביולי 2006
חסידות מעליץ

חסידות מעליץ הייתה חסידות גליציאנית, ענף מחסידות רופשיץ. אבי השושלת היה רבי יעקב הורוביץ, בנו של רבי נפתלי צבי הורוביץ מרופשיץ.
תולדות החסידות

רבי יעקב (- י"ט בטבת תקצ"ט) היה בנו השני של רבי נפתלי מרופשיץ. בשנת תקס"ד התמנה לרבנות קולבסוב ובשנת ה'תק"ע עבר לכהן ברבנות מעליץ. נישא לבתו של רבי אברהם מרדכי מפינטשוב (חותנו של רבי יצחק אייזיק מקומארנא). חתניו היו רבי אלעזר מקוז'ניץ, רבי אברהם אביש מוויליפולי, הרב יהושע העשיל מאלפין, רבי יחיאל ווגשל מפריסטיק (נכד רבי אלימלך מליז'נסק) ורבי נפתלי מדזבנה. שלושת בניו כיהנו באדמו"רות, רבי יהודה ממשיכו במעליץ, רבי חנינא באולינוב ורבי אברהם אבא בשנדישוב. חיבר את ספר "זרע יעקב" שיצא לאור על ידי רבי בן ציון אריה ליבוש הלברשטאם מבאבוב.
רבי יהודה (תק"פ - ט' בטבת תרל"ט) כיהן במעליץ על מקום אביו. היה תלמידם של רבי חיים מצאנז ושל דודו רבי אליעזר מדז'יקוב. נישא לרייזל שרה, בתו של רבי חיים מאיר יחיאל ממוגלניצא. בנו רבי נפתלי מילא את מקומו. בנו רבי ישראל כיהן אף הוא במעליץ. חתנו רבי צבי אלימלך שפירא (מגזע דינוב) כיהן ברבנות ואדמו"רות בערטש.
רבי נפתלי (ד' בטבת תר"ה – י"ח בתשרי תרע"ו) מילא את מקום אביו במעליץ. היה תלמידם של רבי חיים מצאנז ושל רבי יוסף ברוך, "היהודי הטוב" מניישטאט. נישא לבתו של הרב מאיר נתן הלברשטאם (בנו של רבי חיים מצאנז וחתנו של דודו זקינו רבי אליעזר מדז'יקוב) ושהה אחרי החתונה אצל סבו רבי אליעזר מדז'יקוב (יחד עם רבי צבי אלימלך שפירא מבלאז'וב). נולדה לו בת אחת והתאלמן. נישא בשנית לבתו של הרב אביש קנר מסאנוק. בשנת תרל"ט החל לכהן ברבנות מעליץ ובמלחמת העולם הראשונה נמלט לווינה שם נפטר. נקבר במעליץ. חיבר ספר בשם "קדושת נפתלי". את מקומו מילא בנו רבי מנדל. בניו היו:
רבי אלימלך ממעליץ-קראקא (תרמ"א - תש"ב), חתן רבי צבי הירש מרוזבדוב. כיהן כרב הצעיר במעליץ, נסע לביקור בארצות הברית ובחוזרו לפולין התיישב בקראקא. היה מלחין גדול וכמעט כל שבוע הלחין ניגון חדש.
רבי אלעזר רב בבראווה (בערך תרמ"ב - תש"ג).
רבי מנחם מנדל ממלא מקומו של אביו (בערך תרמ"ג - ה' באב תש"ג), חתן רבי שמואל שמעלקע תאומים (נכד הברוך טעם והדברי יחזקאל) לאחר חתונתו התגורר בוויליצ'קה עד שאביו קרא לו למלא את מקומו ברבנות ובאדמו"רות. בזמן מלחמת העולם הראשונה נמלט עם אביו לווינה ולאחר המלחמה חזר למעליץ לכהן ברבנות ואדמו"רות. בזמן מלחמת העולם השנייה ברח לרדומישלא שם ארגן מניין לתפילות. נתפס על ידי הנאצים ונורה מחוץ לעיר.
רבי אברהם אביש מספינקא קראלי.
רבי דוד חתן רבי צבי יוסף רובין מיאסלה. נפטר בארצות הברית בי"א בסיוון תשי"ז.
רבי יצחק ממעליץ-ניו יורק (בערך תרס"ב – כ"ב בתמוז תשל"ח).
רבי ברוך (בערך תר"ס - כ"ד בכסלו תשט"ו), האדמו"ר מליז'ענסק בניו יורק. חתנו וממלא מקומו של רבי אלימלך מליז'ענסק. הוגלה לסיביר וכך ניצל מהשואה.
רבי ישראל (תר"י – תר"ס), בנו של רבי יהודה ממעליץ, כיהן כאדמו"ר מדז'יקוב במעליץ. היה חתנו של רבי מאיר מדז'יקוב. לאחר פטירת אביו פתח בית מדרש וחסידי דז'יקוב במעליץ התפללו אצלו. בניו היו רבי חיים מאיר יחיאל (תרל"ט - ד' באלול תש"ב) מריינזשוב (חתן רבי חנניה יום טוב ליפא טייטלבוים וחותנם של רבי מנדל ממוזשאי ורבי משה שפירא מבערטש), רבי יעקב, חתן רבי אלימלך מיאברוב, ממלא מקום אביו ורבי אברהם שמחה (בערך תר"נ - ד' בניסן תשל"ג) האדמו"ר ממעליץ בירושלים.
לאחר השואה

לאחר השואה, שרדו מספר אדמו"רים. רבי יצחק ממעליץ בארצות הברית ואחיו רבי ברוך מליז'ענסק בארצות הברית, בני רבי נפתלי. כמו כן, בירושלים התגורר רבי אברהם שמחה בנו של רבי ישראל. כמו כן, נכד השושלת, רבי שמואל צבי הורוביץ, כיהן כאדמו"ר מספינקא בארצות הברית וכיום מכהנים בניו ונכדיו.
באשדוד רבי נפתלי מוסקוביץ' מגזע שאץ, נכדו של רבי אלעזר מבראווה, בנו של רבי נפתלי ממעליץ. רבי נפתלי הוא חתן של רבי נחמן מספינקא.
בווילאמסבורג מכהן רבי אברהם אביש הורוביץ (בנו של רבי ברוך בן רבי נפתלי), כאדמו"ר ממעליץ-ליז'ענסק. חתנו רבי רפאל גולדשטיין האדמו"ר מסקאליה.
בנוסף מכהנים אדמו"רים מענף אולינוב, בני הרב אליעזר הורוביץ מילדי טהרן, בנו של רבי יהושע אדמו"ר ממעליץ בטרנוב, שהיה נינו של רבי ישראל בן רבי חנינא מאולינוב.
רבי יהושע ממעליץ בבורו פארק (חתן רבי משה מאיר משאץ)
רבי אברהם יעקב ממעליץ מונסי (חתן רבי אברהם מנדל וגשל משינאווא)
הרב יצחק דוד אב"ד ראצפערט (חתן רבי יואל בעער מראצפערט בראזיל)
רבי יהודה מטורנא בפלטבוש (חתן רבי יוסף ראזענבוים מקאליש פלעטבוש.
ניגוני מעליץ

האדמו"רים רבי אלימלך ורבי יצחק בני רבי נפתלי היו מלחינים גדולים, גם אחיהם רבי מנחם מנדל הלחין כמה ניגונים. ניגונים רבים שלהם נפוצו בכלל היהדות החרדית, כמו ניגון "כל מקדש" וניגון "קה ריבון" של חסידות ספינקא. גם השיר שהתפרסם בתנועות הנוער הציוניות, "אלה חמדה לבי", מקורו בחסידות מעליץ (והוא מהווה חלק מלחן ארוך פיוט ידיד נפש).
החזן דוד ורדיגר הוציא בשנת 1962 תקליט של ניגוני מעליץ בשם "א מעליצער עונג שבת". לאחר מספר שנים הוציא דיסק שני בשם זה בו הופיע גם בנו מרדכי בן-דוד בשיר "ממקומך" (המוכר על כל מקדש).
ענפים אחרים > אולינוב

רבי חנינא, בנו השני של רבי יעקב נולד בשנת תקפ"ב. נישא לבת דודו רבי אליעזר מדז'יקוב. בשנת תרל"ב החל לכהן ברבנות אולינוב. נפטר בב' בחשוון תרמ"ב). חתניו היו הרב יהושע פרנקל, הרב יחיאל וגשל (תקפ"א - כ"ז באב תרמ"ג) רבה של פריסטיק, רבי מרדכי דוד טייטלבוים (בן רבי נחום צבי מדרוהוביטש), רבי צבי הירש שפירא ממונקאטש ורבי אפרים זלמן רוקח (בן רבי יהודה זונדל מאוחאן).
בנו היה רבי חיים יעקב נולד בשנת תרי"א. נישא לבתו של רבי משה מדומברובה. לאחר פטירת אביו מילא את מקומו ברבנות ובאדמו"רות. נפטר בערך בשנת תרע"ה. חתניו היו רבי יצחק מקמינקא ורבי אברהם רוקח בנו של רבי פנחס מדולינא.
בנו היה רבי מרדכי דוד הורוביץ נולד בשנת תרכ"ו. היה חתנו של רבי אליעזר ירוחם בארון (בן רבי ישראל יצחק מרדושיץ וחתנו של רבי חיים מצאנז). משנת תרמ"ו כיהן ברבנות באלפין ולאחר מלחמת העולם הראשונה כיהן באולינוב. היה מתמיד גדול. נרצח בשנת תש"ב). ילדיו היו רבי אשר (חתן דודו רבי אלעזר מאושפיצין), רבי ראובן (חתן קרובו רבי יעקב יצחק מבארנוב) הרב הצעיר באולינוב וחתנו קרובו רבי מאיר אונגר מרדלוב.
צאצאים של ענף זה, מכהנים כיום כאדמו"רים ממעליץ (כמפורט לעיל).
ענפים אחרים > שענדישוב

רבי אברהם אבא הורוויץ, בנו השלישי של רבי יעקב נולד באדר תקפ"ג. כיהן באדמו"רות שענדישוב כ-50 שנה. נפטר בל' בשבט תרס"ה והיה הנכד האחרון של רבי נפתלי צבי מרופשיץ. בנו השלישי רבי טוביה הורוויץ מילא את מקומו. בניו האחרים היו רבי אלטר זאב מסטריזוב והרב אשר ירוחם מפיאנטיקוב (-י"ד באדר תשט"ו) ולימים האדמו"ר משענדישוב - פיאנטיקוב בניו יורק. חתניו היו רבי שלמה יעקב אייכנשטיין מזידיטשוב, רבי שמואל ענגיל, רבי משה אליקים בריעה מדומברובה (נישא לרבקה ולאחר פטירתה לאחותה חיה, אלמנת רבי שלמה יעקב), רבי ישכר בעריש בן רבי שלמה יעקב מזידיטשוב ורבי שלום מקמינקא.
רבי טוביה נולד בשנת תרכ"ה. נישא לטשארנע בתו של הרב אשר משה לעמיל דים. מילא את מקום אביו. במלחמת העולם הראשונה עבר לקראקא. בשנת תרפ"ב היגר לארצות הברית למשך שנה, ואחר כך ביקר בניו יורק עוד שתי פעמים תרפ"ה תרפ"ח שם הקים ארגון "עזרת אלמנות ויתומים". נרצח בי"ב בניסן תש"א באזור לובלין שם נקבר. חתניו היו הרב שלמה יעקב זיידא אייכינשטיין והרב אלימלך ריינמן. עוד שתי בנות נרצחו בשואה.
בניו היו:
רבי אשר לעמיל (תרמ"ו - בערך י' בסיוון תרצ"ג) ממלא מקום אביו ברבנות שענדישוב. חתן קרובו רבי נפתלי ממעליץ. חיבר ספר בשם "שערי חיים" שו"ת מהרא"ל.
הרב אברהם ) חתן רבי אלימלך תאומים-פרנקל רבה של יברוב. נרצח בשואה.
רבי ישראל דוד (כ"ג בתשרי תרנ"ט - י"ז בטבת תשכ"ז) האדמו"ר משענדישוב - שאץ באיסט סייד שבניו יארק ואחר כך בבורו פארק.
הרב נפתלי צבי חתן קרובו רבי יצחק מסטוטשין. נרצח בשואה.
הרב מנחם דב בן ציון אב"ד פרשוביץ חתן רבי אלעזר רובין מסאסוב. נרצח בשנת ת"ש.
הרב חיים יעקב חתן הרב חיים פינטר אב"ד בוקאווסק. נרצח בשואה.
רבי ישראל דוד היה חתנו של רבי מאיר משאץ. בשנת תרפ"ח היגר לארצות הברית ופתח בית מדרש בשם שאץ. אחרי השואה נשאר היחיד מצאצאי אביו, ומילא מקומו באדמורו"ת שנדישוב. היה מכניס אורחים גדול והיה פעיל בארגונים היהודיים בארצות הברית. בזיווג שני נישא לבתו של רבי איתמר מנדבורנה. בנו מאשתו הראשונה, רבי מאיר מילא את מקומו כאדמו"ר משאץ-שנדישוב. היה חתנו של הרב אשר יונה וינברגר. כיום מכהן בנו של רבי מאיר, רבי פנחס משנדישוב, חתנו של רבי דוד משה מקרעטשניף.